stanford-oval/wikipedia huggingface dataset:
היריבות בין פדרר ונדאל
היסטוריה > 2019

ב-2019 פדרר ונדאל חידשו את היריבות בחצי גמר טורניר צרפת הפתוחה. נדאל ניצח 3-6 4-6 2-6 בדרכו לזכייה בטורניר וקטע את הרצף של חמישה ניצחונות של פדרר.
השניים נפגשו שוב בחצי גמר וימבלדון והפעם פדרר ניצח את נדאל ב-4 מערכות 6-7 6-1 3-6 4-6. זו הייתה פגישה ראשונה שלהם על הדשא מאז הגמר ההיסטורי בווימבלדון 2008.
כל המפגשים > מאזנים

זוהי רשימה של מאזנים לפי משטחים, ממעמד ועוד:
כל המשחקים: נדאל 16–24
חימר: נדאל 2-14
דשא: פדרר 1-3
משטחים קשים: פדרר 9–11
אולם פתוח: נדאל 8–6*
אולם סגור: פדרר 1–5
* משחק הגמר בטורניר שנחאי 2017 היה באולם סגור בגלל גשם, אבל ה-ATP מחשיב אותו כאולם פתוח.
גמרים: נדאל 10–14
חימר: נדאל 2–11
דשא: פדרר 1–2
משטחים קשים: פדרר 2–6
אולם פתוח: פדרר 2–4
אולם סגור פדרר 0–2
גראנד סלאם: נדאל 4–10
אוסטרליה: נדאל 1–3
צרפת: נדאל 0–6
ווימבלדון פדרר 1–3
גמרים של גראנד סלאם: נדאל 3–6
אוסטרליה: 1-1
צרפת: נדאל 0–4
ווימבלדון: פדרר 1–2
טורניר סוף השנה: פדרר 1–4
גמר טורניר סוף השנה: פדרר 0–1
טורנירי מאסטרס 1000: נדאל 7–12
גמרים בטורנירי מאסטרס 1000: נדאל 5–7
חימר: נדאל 2–7
קשים: פדרר 0–3
הטוב מחמש: נדאל 5–12
משחקים שהוכרעו במערכה חמישית: 3–3
הטוב משלוש: נדאל 11–12
כל המפגשים > מאזנים > מאזן מערכות

| פדרר | Set score | נדאל |
| --- | --- | --- |
| 0 | 9–7 | 1 |
| 11 | 7–6 | 11 |
| 4 | 7–5 | 7 |
| 11 | 6–4 | 16 |
| 14 | 6–3 | 20 |
| 5 | 6–2 | 9 |
| 5 | 6–1 | 6 |
| 3 | 6–0 | 1 |
| 53 | סה"כ מערכות | 71 |
| 589 | סה"כ משחקונים | 628 |
| 3801 | סה"כ נקודות | 3889 |
כל המפגשים > משחקי ראווה

ב-21 בנובמבר 2006 שיחקו השניים משחק ראווה על מגרש קשה בסיאול, קוריאה הדרומית. פדרר ניצח 3–6, 6-3, 3-6.
ב-2 במאי 2007 שיחקו השניים ב"קרב המשטחים", על מגרש שחציו מחימר וחציו מדשא. נדאל ניצח 5–7, 6-4, 6-7.
ב-2010 שיחקו משחק זוגות על מגרש קשה, נדאל עם אנדרה אגאסי ופדרר עם פיט סמפראס. פדרר וסמפראס ניצחו 6–8.
ב-21 בדצמבר 2010 פדרר ניצח את נדאל במשחק ראווה למטרת צדקה שנערך בבזל 4–6, 3-6, 3-6.
ב-22 בדצמבר 2010 נדאל ניצח את פדרר במשחק ראווה למטרת צדקה שנערך במדריד 6–7, 6-4, 1-6.
ב-1 בינואר 2011 נדאל ניצח את פדרר במשחק ראווה שנערך באבו דאבי 6–7, 6-7.
ראו גם

היריבות בין פדרר וג'וקוביץ'
היריבות בין נדאל וג'וקוביץ'
נדאל ופדרר בגמר אליפות צרפת 2006
פדרר בגמר טורניר מונטה קרלו 2007
נדאל בגמר טורניר מונטה קרלו 2007
התאחדות הכדורגל הנורווגית

| --- | --- |

 ענפי ספורט:  כדורגל
 תחום השיפוט:  נורווגיה 
 השתייכות:  פיפ"א אופ"א
 תאריך ההשתייכות:  1908 (פיפ"א) 1954 (אופ"א)
 מיקום המטה:  אוסלו 
 יושב ראש:  נורווגיה טרג'ה סבנדסן
 תאריך ייסוד:  1902
 www.fotball.no
 
התאחדות הכדורגל הנורווגית (בנורווגית: Norges Fotballforbund או בקיצור NFF), הוא הגוף המנהל את הכדורגל בנורווגיה. ההתאחדות הנורווגית הוקמה ב-1902, הצטרפה לפיפ"א ב-1908 ולאופ"א ב-1954.
ההתאחדות אחראית על ניהול נבחרות הגברים והנשים של נורווגיה, וכן על הליגות השונות.
נשיא ההתאחדות הנוכחי הוא אינגב האלן. נכון ל-1 בינואר 2004 רשומים בהתאחדות 1,814 מועדוני כדורגל ו-373,532 כדורגלנים פעילים[דרוש מקור].
ההתאחדות הנורווגית שיתפה פעולה עם ההתאחדויות של דנמרק, שוודיה ופינלנד בניסיון לקבל את הזכות לארח את יורו 2008, אך הצעתן המשותפת הפסידה לזו של אוסטריה ושווייץ. ההתאחדות הוזמנה על ידי ההתאחדות השוודית להגיש הצעה משותפת לאירוח יורו 2016, והפעם הן הפסידו לצרפת.
הרפורמה המוניטרית בברית המועצות (1947)

הרפורמה המוניטרית 1947 הייתה הרפורמה המוניטרית שבוצעה בברית המועצות במהלך דצמבר 1947. במהלך הרפורמה הולאמו בחלקו חסכונות האזרחים ובמקביל בוטלה שיטת תלושי מזון.
רקע

הדרישה לרפורמה מוניטרית הורגשה עוד במהלך מלחמת העולם השנייה. תחילה תוכנן לבצע אותה במהלך שנת 1946. לאור הרעב והבצורת הוחלט לדחות אותה לשנת 1947. ב-13 בדצמבר 1947 פורסמה החלטת פוליטביורו על ביצוע ביטול תלושי מזון ורפורמה מוניטרית.
השמועות על הרפורמה הקרובה התחזקו במהלך סתיו 1947. כתוצאה מכך אנשים החלו להביא את כספיהם לקופות החיסכון (למעשה אלה היו סניפי הבנק המרכזי בתקופה הסובייטית), להוציא הפקדות גדולות ולפזר אותם בין מספר חשבונות. כמו כן הורגשו מכירות גבוהות במיוחד של רהיטים, כלי נגינה, כלי רכב, זהב ותכשיטים. זאת לצד רכישות גדולות של מוצרי מזון הניתנים לאגירה לזמן ארוך.
בהנכת מתכונת הרפורמה בנוסף לאנשי משרד האוצר ואנשי המנגנון המפגלתי התתשפו מומחים חיצוניים מאקדמיה לרבות יוסיף טרכטנברג, גנריך קוזלוב ונוספים.
תנאי הרפורמה

התנאים פורסמו בצו מועצת השרים מ-14 בדצמבר 1947 שחתום על ידי יוסיף סטלין ואנדריי ז'דאנוב. להלן עיקר התנאים:
הפקדות בחשבונות של פחות מ-3 אלף רובל הוחלפו ביחס 1:1.
הפקדות בחשבונות של 3-10 אלף רובל הוחלפו ביחס 1:3
הפקדות בחשבונות מעל 10 אלף רובל הוחלפו ביחס 2:3
כסף מזומן בידי האזרחים הוחלף לפי מפתח 1:10. החלפת שטרות בוצע תוך שבוע. לא היה צורך בהחלפת מטבעות.
הוחלט על הורדת מחירים לשורה ארוכה של מוצרי מזון בכ-10%.
תשלומי משכורות יימשכו ללא שינוי
תוצאות הרפורמה

לפי הערכת כלכלנים רמת המחירים בשנת 1948 הייתה בכ-17% נמוכה יותר מבשנת 1947. כמות הכסף בידי האזרחים הוקטנה מ-43.6 מיליארד רובל ל-14 מיליארד רובל.
לאחר ביטול תלושי מזון, המשכורת הייתה בתחום של 500-1000 רובל, כיכר לחם עלה 3-4 רובל, ליטר חלב - 3-4 רובל, קילוגרם סוכר - 15 רובל, עשיריית ביצים - 12-16 רובל, בקבוק חצי-ליטר של וודקה - 60 רובל. כמו כן נקבעו מכסות למכירה חד-פעמית של מוצרי מזון. למשל לא היה ניתן למכור לבן אדם אחד יותר מ-2 קילוגרם של לחם, קילוגרם בשר, ליטר חלב, חצי קילוגרם סוכר, זוג נעליים, שני זוגות גרביים וכו'. מגבלות אלו היו בתוקף עד לשנת 1958 ובחלקו אף עד לשנת 1963 תוך הגדלת מכסות.
שטר של רובל משנת 1947
התאחדות הכדורגל הגאורגית

| --- | --- |

 ענפי ספורט:  כדורגל
 השתייכות:  פיפ"א אופ"א
 תאריך ההשתייכות:  1992 (פיפ"א) 1992 (אופ"א)
 מיקום המטה:  טביליסי, גאורגיה
 יושב ראש:  גאורגיה לבאן קוביאשווילי
 תאריך ייסוד:  1990
 gff.ge
התאחדות הכדורגל הגאורגית (בגאורגית: საქართველოს ფეხბურთის ფედერაცია או בקיצור GFF) הוא הגוף המנהל  את הכדורגל בגאורגיה. ההתאחדות מארגנת את ליגת העל הגאורגית ואת נבחרת גאורגיה בכדורגל. משרדי ההתאחדות שוכנים בטביליסי. ההתאחדות הוקמה ב-1990, והצטרפה לפיפ"א ולאופ"א ב-1992.
ויליאם אוורט נפייר

| --- | --- |

 לידה:  27 בינואר 1881 מזרח דולוויץ', הממלכה המאוחדת 
 פטירה:  7 בספטמבר 1952  (בגיל 71) וושינגטון די. סי., ארצות הברית 
 הישג בולט:  היה מס' 9 בעולם בשנת 1906
 מד כושר מרבי:  2662 (יוני 1906)
 מקצוע נוסף:  איש ביטוח
 מדינה:  ארצות הברית
 
ויליאם אוורט נפייר (באנגלית: William Ewart Napier ;‏ 17 בינואר 1881 – 6 בספטמבר 1952), שחמטאי אמריקאי ממוצא אנגלי.
ביוגרפיה > תחילת הקריירה השחמטאית

הוריו של נפייר היגרו לארצות הברית בהיותו בן חמש. משנת 1895 הוא חי בברוקלין ונפגש עם מיטב שחקני השחמט של הארץ. את הצלחותיו הראשונות חווה במשחקים סימולטניים ; בין היתר ניצח בשנת 1894 את אלוף ארצות הברית ג'קסון שוואלטר. בתחילת 1896, למרות גילו הצעיר, הפך נפייר לחבר במועדון השחמט של ברוקלין. באותה שנה הביס את רב האמן  לעתיד פרנק מרשל +7 -1 =3 (שבעה ניצחונות, שלוש תוצאות תיקו והפסד אחד). בשנת 1897 ניצח במשחק תחרותי את אלוף העולם לשחמט לשעבר וילהלם שטייניץ.
ביוגרפיה > תחרויות בינלאומיות

בתחילת 1899 נסע נפייר לאירופה, במטרה ללמוד מוזיקה ולבקר את מועדוני השחמט של לונדון, פריז וברלין. בשנת 1900 חזר נפייר לארצות הברית והשתקע בפיטסבורג. שם כתב את טור השחמט בעיתון המקומי. בשנת 1901 שיחק נפייר בתחרות אמנים בעיר בופלו, וסיים שני, לאחר הרי נלסון פילסבורי ולפנינמרשל.
הצלחה זו דחפה אותו להשתתף בשנים הבאות בתחרויות אמנים בינלאומיות. נפייר שיחק במונטה קרלו ובהנובר בשנת 1902 וכן בקיימברידג' ספרינגס בשנת 1904. הוא אמנם לא זכה במקום הראשון באף אחת מהתחרויות, אך בכל אחת מהן זכה בפרס יופי מיוחד על המשחק המבריק בתחרות כולה. 
אחד הפרסים בו זכה היה מטעם משפחת רוטשילד על משחקו נגד מיכאל צ'יגורין.
בחודש יולי 1904 ביקר נפייר באנגליה וניצח את תחרות לונדון לפני ג'וזף הנרי בלקברן, איזידור גונסברג וריצ'רד טייכמן. לאחר מכן השתתף באליפות אנגליה שהתקיימה בהייסטינגס, שם היה זכאי להשתתף במי שנולד באנגליה. הוא זכה במקום ראשון משותף עם הנרי אטקינס אותו ניצח בדו-קרב הכרעה על המקום הראשון בתוצאה 2.5-1.5 וכך הפך נפייר לאלוף השחמט הראשון של אנגליה. בשנת 1905 שיחק בשני דו-קרבות: סיים בתיקו מול ז'ק מיזס +4 -4 =2 והפסיד לטייכמן +1 -5 =4.
ביוגרפיה > פרישה משחמט

לאחר מכן פרש נפייר מזירת התחרויות הבינלאומיות. הוא קיבל אזרחות אמריקאית בשנת 1908 והחל בקריירה בחברת ביטוח, קריירה שהובילה אותו עד למשרת מנכ"ל חברת הביטוח סקרנטון. הוא התחתן עם פלורנס גילספי, אחיינית של אמן השחמט פילסבורי, וממנה נולדו לו שתי בנות. הגם שעדיין השתתף במשחקי שחמט, הוא לא לקח חלק בתחרויות חשובות. כאשר מת בגיל 71, הקריירה השחמטאית שלו כמעט ונשכחה.
מד הכושר ההיסטורי שלו היה 2662 בשיאו, אז היה ממוקם 11 בעולם.
לסקר

נפייר כינה את המשחק בו הפסיד ללסקר 
הטוב ביותר בקריירה שלו. הוא שיחק משחק זה בסיבוב השלישי של התחרות בקיימברידג' ספרינגס בשנת 1904 בכלים השחורים מול אלוף העולם המכהן לסקר. במשחק זה הוכיח נפייר יכולת טקטית מעולה, והתרשם במיוחד כאשר לסקר לא איבד את התמונה הרחבה והכוללת למרות דוחק זמן חמור. בסיום המשחק אמר לסקר ליריבו הצעיר "זה משחק בו הפסדתי, גם אם זכיתי בנקודה." על הסיבוכים במשחק זה נכתב סיפור קצר.
ספרים שכתב

Amenities and background of chess-play. Napier, William Ewart, 1935.
Paul Morphy and the golden age of chess. Napier, William Ewart, 1957. (published posthumously)
לקריאה נוספת

John S. Hilbert: Napier, the forgotten chessmaster. Caissa Editions, Yorklyn 1997, ISBN 0-939433-51-6
הערות שוליים

↑  NM Dan Heisman, ‏The Ultimate Truth
↑  Lasker - Napier
1.e4 c5 2.Nc3 Nc6 3.Nf3 g6 4.d4 cxd4 5.Nxd4 Bg7 6.Be3 d6 7.h3 Nf6 8.g4 O-O 9.g5 Ne8 10.h4 Nc7 11.f4 e5 12.Nde2 d5 13.exd5 Nd4 14.Nxd4 Nxd5 15.Nf5 Nxc3 16.Qxd8 Rxd8 17.Ne7+ Kh8 18.h5 Re8 19.Bc5 gxh5 20.Bc4 exf4 21.Bxf7 Ne4 22.Bxe8 Bxb2 23.Rb1 Bc3+ 24.Kf1 Bg4 25.Bxh5 Bxh5 26.Rxh5 Ng3+ 27.Kg2 Nxh5 28.Rxb7 a5 29.Rb3 Bg7 30.Rh3 Ng3 31.Kf3 Ra6 32.Kxf4 Ne2+ 33.Kf5 Nc3 34.a3 Na4 35.Be3 1-0
| --- | --- |
בקרת זהויות :  ISNI: 0000 0000 6384 2337  LCCN: n98028207  NTA: 124562841  SNAC: w62v4zvc  Trove: 1166564  VIAF: 9158173   WorldCat (עם VIAF): 9158173
ז'אן בוסז'ור

ז'אן בוסז'ור (בספרדית: Jean Beausejour; נולד ב-1 ביוני 1984 בסנטיאגו שבצ'ילה) הוא כדורגלן עבר צ'יליאני אשר שיחק בעמדת החלוץ. בעבר הוא שיחק באוניברסידד קאתוליקה ובאוניברסידד דה צ'ילה ובעוד מועדוני כדורגל בליגת העל הצ'יליאנית, בסרבט ז'נבה מליגת העל השווייצרית, בגרמיו מליגת העל הברזילאית, בקלוב אמריקה מליגת העל המקסיקנית, ובברמינגהאם סיטי מהפרמייר ליג ומהפוטבול ליג צ'מפיונשיפ. לבוסז'ור מעל 100 הופעות בנבחרתו הלאומית, אותה ייצג במונדיאל 2010 ו-2014.
קריירת מועדונים > תחילת קריירה

בשנת 2001 בוסז'ור החל את הקריירה המקצועית שלו באוניברסידד קאתוליקה ומאז שיחק במספר מועדוני כדורגל. בשנת 2004 הוא חתם על חוזה לעונה אחת בסרבט ז'נבה השווייצרית. שנה לאחר מכן הצטרף לגרמיו הברזילאית ובשנת 2006 לגנט מבלגיה. בשנת 2007, הוא חזר לצ'ילה ושיחק עונה אחת בקוברלואה ובעונה שלאחר מכן באו'היגינס.
מאז שהצטרף לאו'היגינס, בוסז'ור הרשים את מאמן נבחרת צ'ילה מרסלו בייאלסה וזומן לנבחרת 3 פעמים. ב-1 בדצמבר 2008 קלוב אמריקה ממקסיקו החתימה אותו לשלוש וחצי שנים. אחרי עונה וחצי בקלוב אמריקה, הוא עבר לשחק בפרמייר ליג.
קריירת מועדונים > ברמינגהאם סיטי

ב-31 באוגוסט 2010, בוסז'ור חתם לשלוש שנים במועדון האנגלי מהפרמייר ליג, ברמינגהאם סיטי עבור סכום לא ידוע. המאמן אלכס מקליש ציין שבוסז'ור הוא שחקן שהיה הרבה זמן ב"רשימת המטרות שלהם מכיוון שהוא חזק ומהיר עם יכולות ומיומנות". בוסז'ור ערך את הופעת הבכורה שלו במועדון ב-18 בספטמבר כאשר החליף את אלכסנדר חלב לקראת סוף המשחק נגד וסט ברומיץ' אלביון בדקה ה-83, ברמינגהאם הפסידה 3-1. הוא כבש את שערו הראשון במועדון 6 דקות לאחר פתיחת המשחק בסיבוב החמישי בגביע ה-FA בניצחון על שפילד ונסדיי. במשחק בגמר גביע הפוטבול ליג בעונת 2011 נגד ארסנל, בוסז'ור נכנס כמחליף במחצית השנייה ועזר לקבוצה לנצח 2-1 את הפייבוריטים ארסנל באצטדיון ומבלי וכך הבטיחה הקבוצה מקום בליגה האירופית. ב-5 במרץ הוא כבש את שער הליגה הראשון שלו עבור המועדון בניצחון 3–1 נגד וסט ברומיץ' אלביון והשני שלו הגיע 4 ימים לאחר מכן נגד אברטון בתיקו 1-1. בעונת 2010-11 סבל מפציעות ובסוף העונה הכחולים ירדו לבסוף לליגה השנייה.
המשחק של ברמינגהאם נגד נסיונאל מדיירה מפורטוגל בשלב הפליי-אוף של הליגה האירופית היה המשחק הגדול הראשון של המועדון מזה 50 שנים בתחרות אירופית, בוסז'ור נבחר על ידי עיתון הברמינגהאם מייל לשחקן המצטיין של המשחק. שער הליגה הראשון שלו בעונת 2011-12 היה נגד ברנלי בנובמבר, בתוספת הזמן, בוסז'ור הגיע אל הריבאונד וכבש שער ניצחון דרמטי במשחק שהסתיים בתוצאה 2-1.
קריירת מועדונים > ויגאן את'לטיק

ב-25 בינואר 2012, בוסז'ור הצטרף לקבוצת הפרמייר ליג, ויגאן את'לטיק עבור סכום לא ידוע וחתם על חוזה של שנתיים וחצי. ב-31 בינואר הוא ערך את הופעת הבכורה שלו בניצחון 3-1 על טוטנהאם הוטספר במשחק החוץ באצטדיון וייט הארט ליין. ב-11 במאי 2013 הוא זכה עם ויגאן בגביע ה-FA היוקרתי למרות שלא היה כשיר בגמר באצטדיון ומבלי נגד מנצ'סטר סיטי עקב פציעה. אולם, שלושה ימים לאחר מכן, הוא ירד מהפרמייר ליג לליגה שנייה בפעם השנייה בקריירה שלו לאחר הפסד 4-1 לארסנל.
תארים

אליפות צ'ילה (1): 2002
גביע הליגה האנגלית (1): 2010/2011
גביע ה-FA האנגלי (1): 2012/2013
קופה אמריקה: 2015, 2016
נבחרת צ'ילה

בוסז'ור ערך את הופעת הבכורה שלו בנבחרת צ'ילה בשנת 2004, וכבש את השער הראשון שלו בנבחרת ב-10 ביוני 2009 נגד בוליביה במוקדמות מונדיאל 2010. בוסז'ור היה חלק מסגל נבחרת צ'ילה למונדיאל 2010 בדרום אפריקה. הוא כבש את שערו הראשון בטורניר גביע העולם בכדורגל נגד הונדורס ב-16 ביוני, ניצחון זה היה המשחק הראשון שצ'ילה ניצחה בטורניר מונדיאל מאז מונדיאל 1962. הוא שיחק בארבעה משחקים בקמפיין עד אשר צ'ילה הודחה על ידי נבחרת ברזיל בסיבוב השני.
הוא זומן לסגל הנבחרת במונדיאל 2014 בברזיל. בטורניר זה, הוא כבש שער מחוץ לרחבת ה-16 בניצחון של צ'ילה על נבחרת אוסטרליה במשחק שלב הבתים הראשון, שער זה הפך אותו לצ'יליאני הראשון שכובש שער בשני מונדיאלים שונים.
וידאו

וידאו (מלטינית: Video – אני רואה; בעברית גם חוֹזִי) הוא טכנולוגיה המשתמשת באותות אלקטרוניים לשם צילום, הקלטה, אחסון, ולאחר מכן שידור וצפייה ברצפים של תמונות וצלילים.
היסטוריה

טכנולוגיית הווידאו פותחה לראשונה עבור טלוויזיה המבוססת על שפופרת קרן קתודית, אולם טכנולוגיות נוספות למכשירי תצוגה התפתחו במהירות. ב-1951 לראשונה הוקלט מידע המגיע ממצלמת וידאו על גבי קלטת, בהפיכת המידע וקידודו לרצף על גבי סרט מגנטי. השימוש הראשון של וידאו בערוצי הטלוויזיה היה ב-14 באפריל 1956, כאשר מהדורת החדשות של רשת CBS שודרה שוב באמצעות הטכנולוגיה החדשה. מחיר מצלמת וידאו באותה עת היה 50,000‏$ ומחיר קלטת וידאו המספיקה לשעת צילום עמד על 300‏$. מחיר הטכנולוגיה ירד במהירות, וב-1971 החלה סוני למכור וידאו טייפ בצורה מסחרית.
שימושים

טכנולוגיית הווידאו פותחה לראשונה למערכות טלוויזיה מקצועיות ומאוחר יותר התפתחה בפורמטים שונים כדי לאפשר הקלטת וידאו גם לצרכן הביתי. אפשר לצפות בווידאו במגוון של מכשירים, טלוויזיות, צגי מחשב, מקרנים ונגנים שונים. השימוש בווידאו נפוץ גם בהנדסה, מדעים ריגול ומעקב. בעברית מדוברת משמש המונח "וידאו" גם לתיאור מכשיר הוידאו טייפ, המקליט ומנגן אותות חוזי ושמע, לרוב על גבי קלטות וידאו בפורמט VHS.
היבטים טכניים

טכנולוגיות הווידאו מתבססות על העובדה שרצף של תמונות סטטיות המוקרנות בזו אחר זו יוצרות אשליה של תנועה בעין האדם. אשליה זו מקושרת לתופעת ההתמשכות של הזיכרון החושי. שידורי טלוויזיה עושים שימוש במספרים שונים של תמונות (המכונות פריימים – Frames) לשנייה. בשיטת השידור PAL, 25 פריימים לשנייה, ו־29.97 פריימים לשנייה בשיטת השידור NTSC. בקולנוע מוצגים 24 פריימים בשנייה.
בפורמטים דיגיטליים פורמט התמונה הסטטית יכול להיות בסוגים שונים, החל מרצף של תמונות bitmap, דרך הצגת רצף של תמונות דחוסות בפורמט כמו JPEG וכלה בהצגת פריים מלא אחת לכמה פריימים, וביניהם הצגת השינויים בתמונה מפריים למשנהו (בפורמט MPEG-2, למשל, נרשמת תמונה מלאה בכל 16 פריימים). ישנן שיטות נוספות של קידוד ודחיסת וידאו.
כל פריים מחולק לשני שדות (Fields) וכל שדה מכיל חצי מהמידע הוויזואלי כך ששדה אחד מציג את הקווים האופקיים הזוגיים והשדה שלאחריו יראה את הקווים האופקיים האי־זוגיים וכן הלאה. במכשירי הטלוויזיה בטכנולוגיית CRT כל שדה מוצג בנפרד כך שלמעשה קצב ריצוד המסך הוא 50 הרץ (בפורמט PAL).
בפורמט הדיגיטלי מצורפת לכל פריים שורת מידע ובה נתונים לגבי הפריים. נתונים אלו יכולים להכיל מידע מגוון כגון צורת הקידוד של התמונה, שם הסצנה ואף מידע טכני אודות הצילום כגון דגם המצלמה, שעת הצילום ואפילו הגדרות צמצם, מהירות התריס וכיוצא בזאת.
טיפול בווידאו מצריך משאבים רבים ורוחב פס גדול, מכיוון שמדובר בכמות גדולה מאוד של מידע. לשם דוגמה סרטון של שנייה של תמונת VGA צבעונית בפורמט bitmap, צורך נפח של כ-23 מגהבייט. (640 כפול 480 פיקסלים, כפול 3 (צבעי יסוד RGB) כפול 25 תמונות בשנייה). מכיוון שנפח הנתונים הוא רב, מקובל להשתמש בשיטות דחיסה שונות לשם הקטנת המידע. לצרכים תעשייתיים שיש בהם עיבוד מידע של הווידאו בזמן אמת, מקובל להשתמש במצלמות גוני אפור, המקטינות את הנפח לשליש ושומרות נתונים של פיקסל בבית אחד ולא בשלושה בתים (256 גוונים אפשריים). באינטרנט מקובל להזרים מידע בגודל של רבע פריים (רזולוציה של 320 על 240 פיקסלים), שצורך רק רבע נפח, (230.4K לפריים).
כוונת (Viewfinder) עם תמונת שחור-לבן משמשת מצלמות מקצועיות בשל אורך החיים והדיוק של מסך שחור־לבן לעומת צגי LCD, למשל.
מאז המצאת הווידאו, הציבור הגדול היה בעיקר צרכן של טכנולוגיה זו בסרטים ובטלוויזיה, אך בתחילת המאה העשרים ואחת השימוש בצילום ויצירת וידאו בידי הציבור נעשה לדבר נפוץ, עקב פיתוח מצלמות וידאו ביתיות (Handy Video Camera) שנועדו לשימוש פרטי, ומצלמות WEB פשוטות וזולות לשימוש בוועידות וידאו דרך האינטרנט.
לצורך העברת וידאו דיגיטלי ברשתות מחשבים (ובאינטרנט בכלל) בזמן אמת, קיים פרוטוקול ייעודי בשם RTP. פרוטוקול זה מצטיין בזמני העברה מהירים, ובסלחנות לשגיאות ואיבוד חבילות נתונים (על חשבון הדיוק), מכיוון ששינויים מזעריים בתמונה ובצליל לא תמיד משפעים על החוויה הכוללת.
היבטים טכניים > פורמטים

שיטות שידור והעברת וידאו אנלוגיים:
NTSC
PAL
SECAM
תצורות אות וידאו אנלוגי חשמלי ומחברים:
RF
composite video
component video
S-Video
VGA
תצורות אות וידאו דיגיטלי ומחברים:
HDMI
DVI
s.d.i.
תצורות וידאו אנלוגיות על סרט וידאו:
"2 Quadruplex videotape סרט (Ampex)
BBC VERA (פורמט ניסיוני בלבד)
תצורות וידאו אנלוגיות על קלטות וידאו:
U-matic (סוני)
Betamax (סוני)
Betacam
Betacam SP
Betacam SX
(VHS (JVC
(S-VHS (JVC
(VHS-C (JVC
(Video 2000 (פיליפס
8mm tape
Hi8
פורמטי אחסון וידאו דיגיטליים:
D1 (סוני)
D2 (סוני)
D3
D4
D5
Digital Betacam (סוני)
Betacam IMX (סוני)
(D-VHS (JVC
DV
MiniDV
Digital8 (סוני)
תצורות אחסון אופטיות:
DVD
לייזרדיסק
HD DVD
blu-ray
תקני וידאו דיגיטלי נבחרים:
CCIR 601
MPEG-2
H.261
H.263
H.264
H.265
הפסקת ייצור מכשירי וידאו

ביולי 2016 הודיעה חברת Funai Electric היפנית, שהיא סוגרת את קו הייצור שלה למכשירי הווידאו (VHS). מאחר שהחברה הייתה החברה האחרונה שמייצרת את המכשיר (לאחר שגם החברות סוני ופנסוניק הפסיקו לייצרם), בכך הופסק לחלוטין ייצור מכשיר הווידאו בעולם.
ראו גם

לכידת וידאו
VHS
שיווק בווידאו
לקריאה נוספת

גיליון המוקדש לנושא "קופסה עם מסך", משקפיים 28, דצמבר 1996
הערות שוליים

↑  Richard G. Elen, TV Technology 10. Roll VTR
↑  מכשירי הווידאו עדיין איתנו. עכשיו כבר לא, באתר ‏מאקו‏, 21 ביולי 2016
| פורמטי אחסון וידאו |
| --- | --- |
מדיה מגנטית:  VCR (1972) • Betamax (1975) • VHS (1976) • וידאו 2000‎ (1979) • VHS-C (1982) • Betacam (1982) • Video 8 (1985) • D1 (1986) • S-VHS (1987) • Hi-8 (1989) • S-VHS-C (1987) • W-VHS (1992) • Betacam numérique (1993) • DV (1995) • Digital-S (D9) (1995) • Betacam SX (1996) • D-VHS (1998) • Digital8 (1999) • HDV (2003)
תקליטור:  לייזרדיסק‎ (1978) • VCD (1993) • DVD (1995) • Mini DVD (1998) • SVCD (1998) • EVD (2003) • UMD (2005) • VMD (2006) • HD DVD (2006) • Blu-ray (2006) • DMD (2007) • HVD (בפיתוח)
| --- | --- |
בקרת זהויות :  NLI: 987007558512305171  BnF: cb11933779d (data)  GND: 4063466-8  HDS: 024483  LCCN: sh92003035  LNB: 000051593  NKC: ph127097 
מכשיר וידאו טייפ
שיטות שידור PAL ,NTSC ו-SECAM ופריסתן על פני הגלובוס
קלטות וידאו: למעלה – Betacam SP, למטה – מצד ימין VHS, מצד שמאל – BetaMax
הרצח

הרצח  (אנגלית: The Murder) היא יצירה מוזיקלית מאת ברנרד הרמן שנכללה בפסקול הסרט "פסיכו" בבימויו של אלפרד היצ'קוק. "הרצח" נחשבת לאחת היצירות המוזיקליות המפורסמות ביותר שהולחנו לקולנוע. במקור נכתבה היצירה לתזמורת של כלי מיתר. "הרצח" מנוגנת במהלך "סצנת המקלחת" המפורסמת ב"פסיכו", שבה מריון קריין, המגולמת בידי ג'נט לי, נדקרת למוות בעת מקלחת ובטוויסט המפתיע שבו נחשף כי הרוצח הוא נורמן בייטס עצמו, לבוש בבגדי אמו. היצ'קוק רצה במקור שהסרט "פסיכו" לא ילווה במוזיקה, אולם משראה שהמוזיקה מגבירה את אפקט האימה, שקל בחיוב להכפיל את משכורתו של הרמן.
השימוש ב"הרצח" ב"פסיכו"

"הרצח" מורכבת מצליל מסולסל, קצוב וחורק לפרקים, בלא זרימה מלודית ישירה. ג'ון ויליאמס עשה שימוש בטכניקה זו כעבור 15 שנה בפסקול "מלתעות" של סטיבן ספילברג. כינור ראשון נותן את האות להגברת הצלילים הצווחניים והצורמניים, ואליו מצטרפים שאר כלי המיתר. דפוס זה חוזר על עצמו כמה פעמים, בשימוש מחושב מאוד באלתורים שיבואו בין המעברים. לקראת הסיום, התזמורת יורדת לאקורד הנמוך ביותר. צ'לו וקונטרבס משמיעים צלילים קצובים, ארוכים וחורקים, שדועכים בהדרגה, ונותנים את האות לתום הרצח.
בתרבות

ה"רצח" הפך לחלק בלתי נפרד מהתרבות האמריקאית, ובסרטים ובסדרות טלוויזיה נעשה בו שימוש לעיתים קרובות, אם בצורה פארודית, אם כמחווה. בין היתר, נעשה שימוש במוזיקה ב"משפחת סימפסון", ב"מוצאים את נמו", ב"לוני טונס: חוזרים לאקשן", וב"מומיות".
האגודה למחקר תת-ימי בישראל

| --- | --- |

 תחום:  השכלה גבוהה 
 מדינה:  ישראל 
 מייסדים:  אלישע לינדר 
 
אלישע לינדר ממייסדי האגודה למחקר תת-ימי בישראל
אבנר רבן ממייסדי האגודה למחקר תת-ימי בישראל
לינדר במוזיאון הימי הראשון במעגן מיכאל, 1963
האגודה למחקר תת-ימי בישראל (Underwater Exploration Society of Israel) הוקמה כעמותה של צוללים וחוקרים מתנדבים שפעלו בשנות השישים, השבעים והשמונים של המאה העשרים והניחו את היסודות לענף מחקר חדש ובלתי מוכר בארץ, הארכאולוגיה התת-ימית. מייסד האגודה והיוזם היה אלישע לינדר.
בעשר שנות פעילותה הראשונות הייתה האגודה הגוף העיקרי שעסק בפעילות מחקר תת-ימי בארץ ואחד הארגונים הראשונים בעולם שעסקו בארכאולוגיה תת-ימית בכלל. בפעילותה סללה האגודה את הדרך להקמת גרעין של חוקרים מקצועיים ומיומנים בתחום הארכאולוגיה התת-ימית בישראל. חוקרים אלו היוו את הבסיס להקמת גופים מקצועיים ומוסדיים, כמו ענף ים, לימים היחידה לארכאולוגיה ימית ברשות העתיקות, שהוקמה בשנת 1989 על ידי אהוד גלילי ושלי וקסמן מהמכון ללימודי ים ע"ש ליאון רקנאטי והחוג לציוויליזציות ימיות באוניברסיטת חיפה, קורט רווה מקיבוץ נחשולים, אלישע לינדר ואבנר רבן והמכון לרפואה ימית בחיל הים שהוקם על ידי ד"ר יהודה מלמד. גופים אלו ממשיכים לפעול גם בשנת 2014, כמובילים בתחום הארכאולוגיה התת-ימית והרפואה הימית בישראל ובמזרח הים התיכון. החפירות והסקרים התת-ימיים שביצעו אנשי האגודה ממשיכים לשמש כאבני דרך חשובות ומהווים נדבך נוסף ומשמעותי בחקר תולדות ארץ ישראל.
היסטוריה

בשנות החמישים של המאה ה-20 הצטבר אוסף מגוון של כלי חרס עתיקים שנמשו ברשתות דייגי המכמורת מקיבוץ מעגן מיכאל. האוסף הוצג בקיבוץ בתצוגת קבע, בצריף שייוחד לנושא והיה למוזיאון הראשון בארץ לממצאים תת-ימיים. אוספים נוספים החלו להצטבר גם בקיבוצים סער, פלמחים ובמקומות אחרים. אלישע לינדר חבר קיבוץ מעגן מיכאל ומורה לתולדות המזרח הקדום, החליט למסד את הנושא. הוא הדביק בלהטו חברים בקיבוץ, שוחרי ים וצוללים יוצאי חיל הים. בסוף שנות החמישים, תחילת שנות השישים של המאה העשרים היוותה חבורה זו את גרעין האגודה למחקר תת-ימי בישראל. אל אלישע הצטרפו אנשי חיל הים ויוצאי שייטת 13, אבנר רבן חבר קיבוץ רמת דוד, שוקה שפירא חבר קיבוץ עינת, חיים סתיו חבר קיבוץ דגניה ב', והאחים הצוללים יוסף (יוס'קה) ומשה גלילי מחיפה. בפעילות השתתף כנער גם בנו של יוסף, אהוד גלילי, שלימים הפך לאחד החוקרים בתחום הארכאולוגיה הימית בארץ. יחד הקימו "אגודה למחקר תת-ימי בישראל", אשר עסקה בפעילות תת-ימית מגוונת, והתמקדה בתחום המחקר הארכאולוגי, אך פעלה גם בתחומים נוספים כגון ביולוגיה ימית, גאולוגיה ועוד. האגודה יזמה סקרים וחפירות בחופי הים התיכון, ים סוף והימות הפנימיות בארץ, במטרה להרחיב את הידע בתחום חקר הנמלים, הספנות והסחר הימי בתקופות הקדומות. בנוסף יזמה האגודה פעילויות בשיתוף גופי מחקר מתחומים שונים ופעלה למניעת פגיעה בשרידים עתיקים ושוד עתיקות על ידי ציידי עתיקות.
יושב ראש האגודה הראשון היה יצחק בן אהרון, לימים שר התחבורה. הפעילות הראשונית התאפשרה כתוצאה מתרומתו של הברון אדמונד דה רוטשילד, שתרם לאגודה 6 מערכות צלילה, סירה, תא לחץ ומדחס למילוי מכלי צלילה. האגודה זכתה לאמונו של אגף העתיקות דאז. הפרופסורים בנימין מזר ומשה דותן, ממייסדי החברה לחקירת ארץ ישראל ועתיקותיה, היו חברים פעילים בהנהלת האגודה. אגף העתיקות הקציב סכום כסף שנתי למימון פעילויות האגודה. לאחר הקמת המכון לחקר ימים ואגמים בראשותו של מפקד חיל הים לשעבר, האלוף יוחאי בן נון, זכתה האגודה לתקציב נוסף מהמכון, שסייע ברכישת ציוד ותפעול שוטף. לצורך מבצעים גדולים ומימון משלחות מחקר נעזרה האגודה בתרומות מחברות כלכליות: "דגון ממגורות חיטה" ובעליה ראובן הכט, "אל-ים" של יעקב רקנאטי, "טמבור בראשות אורי קלנר", וכן בכספים שהועברו מרשות שמורות הטבע, בניהולם של אברהם יפה ואדיר שפירא, וממשרד החינוך שהעביר תקציב שנתי כמקובל לגבי אגודות. כמו גם בתרומות חברים ותומכים פעילים. חברי האגודה פעלו בהתנדבות ותרמו את מרבית ימי החופשה והשבתות שלהם לטובת העניין. התנועות הקיבוציות אישרו לחבריהן עשרה ימי פעילות בשנה על חשבון התנועה, לצורך פעילות במשלחות ובסקרים.
היסטוריה > מטרות האגודה

עיסוק במחקר ארכאולוגי תת-ימי וענפי מחקר נלווים נוספים, בשיתוף פעולה עם מוסדות מדעיים בארץ והמוסדות הממשלתיים המוסמכים, במגמה לתרום ככל שניתן לקידום ענפי המחקר השונים ולפיתוח טכניקות לביצוע עבודות מחקר התת-ימיות.
הקמת סניפים ברחבי הארץ והפעלת צוללים שימצאו מתאימים ויהיו מעוניינים לעסוק בהתנדבות בקידום המחקר התת-ימי בישראל לענפיו השונים.